**ΚΕΦΑΛΑΙΟ ΙV: ΠΕΡΙΟΔΟΣ ΤΗΣ ΚΡΙΣΗΣ ΤΟΥ ΒΥΖΑΝΤΙΟΥ (1025 - 1453)**

**Α. Η ΕΞΑΣΘΕΝΗΣΗ ΤΟΥ ΒΥΖΑΝΤΙΟΥ ΚΑΙ ΤΟ ΣΧΙΣΜΑ ΜΕ ΤΗ ΔΥΣΗ**

**3. Η ενετική οικονομική διείσδυση και το Σχίσμα των Εκκλησιών**

Εμπορικά προνόμια στους Βενετούς

Για να αντιμετωπίσει τους Νορμανδούς, ο Αλέξιος Α' ζήτησε τη βοήθεια των Βενετών. Με τη βοήθεια του στόλου των Βενετών τους νίκησε. Σε αντάλλαγμα της βοήθειας που του πρόσφεραν τους έδωσε τα ακόλουθα προνόμια:

* Οι άρχοντες της Βενετίας πήραν χρήματα και αξιώματα.
* Οι έμποροι της Βενετίας απέκτησαν στην Κωνσταντινούπολη σκάλες (αποβάθρες στο λιμάνι) και εμπορικά καταστήματα.
* Οι Βενετοί είχαν το δικαίωμα να εμπορεύονται ελεύθερα, χωρίς να πληρώνουν δασμούς, σε όλα τα σημαντικά βυζαντινά λιμάνια.

**Αποτέλεσμα** αυτών των προνομίων ήταν η οικονομική κυριαρχία των Βενετών στην Ανατολή. Το Βυζάντιο έχασε τη θέση του μεσάζοντα μεταξύ των Αράβων και της Δυτικής Ευρώπης και την κυρίαρχη του θέση του στο εμπόριο. Οι αυτοκράτορες προσπάθησαν αργότερα να περιορίσουν τη δύναμη της Βενετίας παραχωρώντας προνόμια σε άλλες ιταλικές πόλεις (Πίζα και Γένουα), δημεύοντας τις περιουσίες των Βενετών, υποκινώντας βιαιότητες του πληθυσμού της πρωτεύουσας εναντίον τους.

Το Σχίσμα των δύο Εκκλησιών [1054]

Η ρήξη ανάμεσα στα πατριαρχεία της Κωνσταντινούπολης και της Ρώμης οφειλόταν στην αντιπαλότητα Ανατολής-Δύσης για την κυριαρχία στο χριστιανικό κόσμο.

Οι σχέσεις ανάμεσα στις δύο Εκκλησίες διακόπηκαν τελείως. Στο πλευρό του πατριαρχείου Κωνσταντινούπολης τάχθηκαν τα πατριαρχεία Αντιοχείας και Ιεροσολύμων.

Οι διαφορές δεν ήταν αγεφύρωτες, αλλά οι διαπραγματεύσεις στην Κωνσταντινούπολη ανάμεσα στο πατριάρχη Μιχαήλ Κηρουλόριο και τον απεσταλμένο του Πάπα Ουμβέρτο δεν απέδωσαν λόγω της αλαζονείας και των δύο πλευρών.

Τα δύο πατριαρχεία αντιπροσωπεύουν πλέον δύο διαφορετικές Εκκλησίες (Ορθόδοξη Εκκλησία και Ρωμαιοκαθολική Εκκλησία.

Οι άνθρωποι εκείνης της εποχής δεν κατανόησαν τη σημασία του γεγονότος που είχε ανυπολόγιστες συνέπειες για τη Βυζαντινή Αυτοκρατορία.

Επισημάνσεις

* Για την αντιμετώπιση του κινδύνου των Νορμανδών, το Βυζάντιο παραχώρησε εμπορικά προνόμια στους Βενετούς, προκειμένου να πετύχει τη βοήθειά τους. Αυτό ισοδυναμεί με Δούρειο Ίππο. Σταδιακά οι Βενετοί εκμεταλλευόμενοι τα προνόμια αυτά απέκτησαν το έλεγχο του εμπορίου της Ανατολής.
* Ο ανταγωνισμός Ανατολής-Δύσης για τον έλεγχο του χριστιανικού κόσμου οδήγησε στο Σχίσμα των δύο Εκκλησιών.
* Οι επιπτώσεις του Σχίσματος υπήρξαν ιδιαίτερα δυσμενείς για τη Βυζαντινή Αυτοκρατορία.

**ΚΕΦΑΛΑΙΟ ΙV: ΠΕΡΙΟΔΟΣ ΤΗΣ ΚΡΙΣΗΣ ΤΟΥ ΒΥΖΑΝΤΙΟΥ (1025 - 1453)**

**Α. Η ΕΞΑΣΘΕΝΗΣΗ ΤΟΥ ΒΥΖΑΝΤΙΟΥ ΚΑΙ ΤΟ ΣΧΙΣΜΑ ΜΕ ΤΗ ΔΥΣΗ**

Ερωτήσεις του σχολικού βιβλίου

***Ποια μέσα χρησιμοποίησε ο Αλέξιος Α', για να ανακτήσει τα εδάφη που είχαν κατακτήσει εχθροί του Βυζαντίου στις ευρωπαϊκές και ασιατικές επαρχίες του;***

Ο Αλέξιος Α' Κομνηνός χρησιμοποίησε τα ακόλουθα μέσα για την ανακατάληψη των βυζαντινών εδαφών:

* Πραγματοποίησε στρατιωτικές επιχειρήσεις.
* Αξιοποίησε τις διπλωματικές διαπραγματεύσεις.
* Υπέγραψε συμφωνίες με τους αρχηγούς των σταυροφόρων στην Κωνσταντινούπολη και ανέκτησε τη Δυτική Μικρά Ασία που περιλάμβανε σημαντικές πόλεις (Νίκαια, Σμύρνη, Σάρδεις, Έφεσος).

***Η πολιτική των Κομνηνών χαρακτηρίζεται ως αριστοκρατικός πατριωτισμός. Να εξηγήσεις τον όρο και να συγκρίνεις την εσωτερική πολιτική των Κομνηνών με την εσωτερική πολιτική των Ισαύρων και των Μακεδόνων, επισημαίνοντας σε ποιες τάξεις στηρίχτηκαν αντίστοιχα οι τρεις δυναστείες.***

Με τον όρο αριστοκρατικός πατριωτισμός αναφερόμαστε στην πρακτική των Κομνηνών να αναθέσουν στους προνοιάριους να υπερασπιστούν στρατιωτικά το Κράτος, παραχωρώντας τους σε αντάλλαγμα αγροκτήματα και φορολογικά έσοδα.

Η πολιτική αυτή ήταν εντελώς διαφορετική από την πολιτική που ακολούθησαν οι Ίσαυροι και οι Μακεδόνες. Οι Κομνηνοί για την άμυνα του Κράτους στηρίχθηκαν στη στρατιωτική αριστοκρατία, ενώ οι Μακεδόνες και οι Ίσαυροι στο πολυπληθές στρώμα των μικροκαλλιεργητών που υπηρετούσαν, ταυτόχρονα, στο στρατό του Βυζαντίου. Έτσι, οι πολυάριθμοι μικροκαλλιεργητές αποτελούσαν όπλο στα χέρια των αυτοκρατόρων αυτών των δυναστειών. Η πολιτική των Κομνηνών, σε αντίθεση με αυτή των προκατόχων τους, δεν μπόρεσε να αποτρέψει τη συρρίκνωση της Αυτοκρατορίας.

***Γιατί η εμπορική εξασθένηση του Βυζαντίου, αποτέλεσμα της συμφωνίας του 1082, σε συνδυασμό με άλλους παράγοντες (δες και σελίδα 5η, συνέβαλε κατά τη γνώμη σου στη στρατιωτική του εξασθένηση το 12ο αι.;***

Η δυνατότητα των Βενετών να πραγματοποιούν εμπορικές συναλλαγές στα σημαντικότερα εμπορικά κέντρα της Αυτοκρατορίας, στη Μικρά Ασία, την Ελλάδα αλλά και στην ίδια την Κωνσταντινούπολη, χωρίς να πληρώνουν φόρους, στέρησε την Αυτοκρατορία από δημόσια έσοδα που ήταν απαραίτητα για την αμυντική ενίσχυση του Κράτους. Το ναυτικό παρήκμασε, γιατί δεν είχε τα αναγκαία έσοδα. Η διάλυση του θεματικού στρατού και η στρατολόγηση μισθοφόρων οδήγησαν στην αμυντική αποδυνάμωση του Βυζαντίου και στην αδυναμία του να αντιμετωπίσει τους εξωτερικούς εχθρούς. Επίσης, η βαριά φορολογία προκάλεσε εξεγέρσεις του πληθυσμού, γεγονός που συνέβαλε στην περαιτέρω εξασθένησή του. Η χρησιμοποίηση, τέλος, ξένων σε υπεύθυνα κρατικά αξιώματα ήταν άλλος ένας παράγοντας που οδήγησε στη στρατιωτική αποδυνάμωση της Αυτοκρατορίας.

***Ποιες διαφορές μεταξύ των δύο Εκκλησιών επισημαίνονται στο δεύτερο παράθεμα;***

Οι δογματικές διαφορές που υπογραμμίζονται στο παράθεμα είναι οι ακόλουθες:

* τα άζυμα,
* η διαφορά για το θέμα της εκπόρευσης του Αγίου Πνεύματος (Η Δυτική Εκκλησία υποστήριζε ότι εκπορεύεται από τον Πατέρα και τον Υιό, θέση που για την Ανατολική δεν ήταν ορθή,
* η αγαμία του κλήρου,
* η συμμετοχή του κλήρου στον πόλεμο.

***Ποιες εξελίξεις των προηγούμενων αιώνων επέφεραν, κατά τη γνώμη σου, τη βαθμιαία αποξένωση μεταξύ Ανατολής και Δύσης;***

Η σταδιακή αποξένωση της λατινικής Δύσης και της ελληνικής Ανατολής που οδήγησε τελικά στο Σχίσμα των δύο Εκκλησιών ήταν αποτέλεσμα των εξής γεγονότων:

* ο ανταγωνισμός και οι συγκρούσεις των δύο Εκκλησιών για το θέμα του εκχριστιανισμού των Βουλγάρων και γενικότερα για τον πνευματικό έλεγχο των Σλάβων,
* οι συγκρούσεις μεταξύ Βυζαντινών και Φράγκων για τη χρήση του αυτοκρατορικού τίτλου,
* η αμφισβήτηση της πρωτοκαθεδρίας της Ρώμης στο χριστιανικό κόσμο από το Πατριαρχείο της Κωνσταντινούπολης.

Άλλωστε, μια πρώτη ρήξη μεταξύ των δύο Εκκλησιών είχε επέλθει ήδη από την εποχή που πατριάρχης Κωνσταντινούπολης ήταν ο Φώτιος.