**ΚΕΦΑΛΑΙΟ ΙV: ΠΕΡΙΟΔΟΣ ΤΗΣ ΚΡΙΣΗΣ ΤΟΥ ΒΥΖΑΝΤΙΟΥ (1025 - 1453)**

**Γ. ΑΝΑΣΥΣΤΑΣΗ ΒΥΖΑΝΤΙΟΥ ΚΑΙ ΥΠΟΤΑΓΗ ΣΤΟΥΣ ΟΘΩΜΑΝΟΥΣ**

**1. Εξάπλωση των Τούρκων και τελευταίες προσπάθειες για ανάσχεσή τους**

Η αδυναμία του Βυζαντίου

Η τελευταία αναλαμπή του Βυζαντίου διήρκεσε ως τα μέσα του 14ου αι. Οι εμφύλιοι πόλεμοι είχαν ως αποτέλεσμα:

* την οικονομική και στρατιωτική κατάρρευση,
* την υποτίμηση του νομίσματος,
* επιβολή βαριάς φορολογίας που οδήγησε σε επαναστάσεις του λαού της μεσαίας τάξης στη Θεσσαλονίκη και την Αδριανούπολη,
* την εξασθένηση του στρατού λόγω της παρουσίας μεγάλου αριθμού μισθοφόρων.

Η Αυτοκρατορία περιορίστηκε στην περιοχή των Στενών και εύκολα καταλύθηκε, λίγα χρόνια αργότερα, από τους Οθωμανούς.

Οθωμανοί και οι κατακτήσεις τους

* Οι Οθωμανοί ήταν νομάδες που μετανάστευσαν σε μια περιοχή κοντά στην Προύσα.
* Οργανώθηκαν από το σουλτάνο Οθμάν ή Οσμάν, στον οποίο οφείλουν και όνομά τους.
* Έπειτα από πολύχρονους αγώνες κατέλαβαν σταδιακά όλη τη Μικρά Ασία.
* Για την αύξηση του αριθμού του στρατού των Οθωμανών στρατολογήθηκαν παιδιά Χριστιανών (παιδομάζωμα), που συγκρότησαν τα τάγματα των **γενιτσάρων**.
* Η κατάληψη της Καλλίπολης (1354) τους έδωσε τη δυνατότητα να καταλάβουν εδάφη στη βαλκανική χερσόνησο
* Οι Οθωμανοί αξιοποίησαν τη διαίρεση των βαλκανικών λαών.
* Στη μάχη του Κοσσυφοπεδίου (1389) οι Σέρβοι νικήθηκαν και αναγνώρισαν την οθωμανική επικυριαρχία.

Προσπάθειες ανάσχεσης των Οθωμανών

Η νίκη των Μογγόλων στην Άγκυρα (1402) εναντίον των Οθωμανών έδωσε παράταση ζωής στο Βυζαντινό Κράτος.

Οι αυτοκράτορες του Βυζαντίου Ιωάννης Ε', Μανουήλ Β' και Ιωάννης Η' ταξίδεψαν για βοήθεια στη Δύση.

Στη σύνοδο της Φερράρας-Φλωρεντίας (1438-1439) ο Ιωάννης Η' αποδέχθηκε την «ένωση», δηλαδή την υποταγή της Ορθόδοξης στη Ρωμαϊκή Εκκλησία. Η υποχώρηση αυτή δεν έγινε αποδεκτή από το λαό. Το Βυζάντιο τελικά δεν έλαβε την απαιτούμενη βοήθεια και έμεινε απροστάτευ­το στα επεκτατικά σχέδια των Οθωμανών.

**Παράγοντες της οθωμανικής επέκτασης**

Η ραγδαία εξάπλωση των Τούρκων οφείλεται σε πολλούς παράγοντες. Οι κυριότεροι από αυτούς ήταν:

* Η εξασθένηση της Βυζαντινής Αυτοκρατορίας που οφειλόταν στους εμφύλιους πολέμους που εκδηλώνονταν ανάμεσα στις παρατάξεις μεγάλων αριστοκρατικών οικογενειών. Αυτές αποσκοπούσαν στην κατάληψη της εξουσίας. Πολλές φορές, επιπλέον, εκδηλώνονταν κοινωνικές συγκρούσεις στις πόλεις εξαιτίας της υψηλής φορολογίας και της εξαθλίωσης μεγάλων τμημάτων του λαού. Οι συγκρούσεις αυτές έπαιρναν τη μορφή επαναστατικών κινημάτων του λαού και της μεσαίας τάξης κατά των ευγενών, όπως συνέβη για παράδειγμα στη Θεσσαλονίκη και την Αδριανούπολη. Επίσης, στην εξασθένηση της Αυτοκρατορίας συνέβαλε η στρατιωτική αποδυνάμωσή της που συνοδεύτηκε από την κατάργηση του σώματος των ακριτών της Μικράς Ασίας και την κυριαρχία των μισθοφόρων στο στρατό του Κράτους.
* Ο ισλαμικός θεσμός των γαζήδων, των ατάκτων πολεμιστών που διαπνέονταν από τη νοοτροπία του γαζή, δηλαδή του ανθρώπου που πολεμούσε για την ισλαμική πίστη. Οι επιδρομές τους ήταν ιδιαίτερα καταστρεπτικές, εφόσον τα στρατεύματα των γαζήδων ήθελαν να λεηλατήσουν τις περιοχές και να εξισλαμίσουν τον πληθυσμό.
* Το παιδομάζωμα. Η μέθοδος αυτή στρατολογίας και ειδικής εκπαίδευσης παιδιών που ήταν Χριστιανοί είχε ως αποτέλεσμα αυτά να μετατρέπονται σε πιστούς Μουσουλμάνους. αυτή η μέθοδος εξασφάλιζε στην Οθωμανική Αυτοκρατορία ικανές στρατιωτικές δυνάμεις (σώμα των γενιτσάρων).
* Η αδυναμία των βαλκανικών λαών να ενωθούν απέναντι στους Οθωμανούς. Οι ηγέτες των Σέρβων και Βουλγάρων καθώς και οι αυτοκράτορες της Βυζαντινής Αυτοκρατορίας δεν κατανόησαν το μέγεθος του κινδύνου που αντιπροσώπευαν οι Οθωμανοί και εξακολουθούσαν να έχουν πολεμικές προστριβές μεταξύ τους.
* Η ικανότητα των σουλτάνων. Οι Σουλτάνοι το 14ο και 15ο αι. ήταν ηγέτες με σπουδαίες ικανότητες. Είναι χαρακτηριστικός ο τρόπος που ο Μωάμεθ οργάνωσε την πολιορκία της Κωνσταντινούπολης. Φρόντισε να την αποκλείσει από παντού, έτσι ώστε να μην έχει τη δυνατότητα να πάρει βοήθεια από άλλες περιοχές. Ακολούθως, κάτω από τη συντριπτική υπεροχή των δυνάμεών του η Πόλη έπεσε στα χέρια του παρά τη γενναία αντίσταση των υπερασπιστών της.
* Οι διαμάχες που υπήρχαν μεταξύ των χριστιανικών κρατών της Ευρώπης διευκόλυναν την επέκταση των Οθωμανών, αφού δεν υπήρχε δύναμη ικανή να τους αντισταθεί.