**ΚΕΦΑΛΑΙΟ ΙV: ΠΕΡΙΟΔΟΣ ΤΗΣ ΚΡΙΣΗΣ ΤΟΥ ΒΥΖΑΝΤΙΟΥ (1025 - 1453)**

**Γ. ΑΝΑΣΥΣΤΑΣΗ ΒΥΖΑΝΤΙΟΥ ΚΑΙ ΥΠΟΤΑΓΗ ΣΤΟΥΣ ΟΘΩΜΑΝΟΥΣ**

**2. Η Άλωση της Πόλης**

Πολιορκία και άλωση της Πόλης

**1421-1451 Ο σουλτάνος Μουράτ**

Ανανέωσε την επιθετικότητά του απέναντι στη Βυζαντινή Αυτοκρατορία. Κατέλαβε τα Γιάννενα και τη Θεσσαλονίκη. Αντιμετώπισε νικηφόρα στη Βάρνα ένα σταυροφορικό στρατό.

**1451-1481 Ο σουλτάνος Μωάμεθ Β' ο Πορθητής**

Το 1453 άρχισε η πολιορκία της Κωνσταντινούπολης. Προηγουμένως οι Τούρκοι είχαν κτίσει το φρούριο της Ρούμελης στην ευρωπαϊκή ακτή του Βοσπόρου, για να εμποδίσουν τη μεταφορά τροφίμων. Ο Βυζαντινός αυτοκράτορας **Κωνσταντίνος ΙΑ' (ο Παλαιολόγος)** αντιστάθηκε γενναία, αλλά οι δυνάμεις των Τούρκων ήταν πολύ μεγαλύτερες. Η Κωνσταντινούπολη έπεσε στα χέρια των Οθωμανών στις 29 Μαΐου 1453

Μετά την άλωση της Κωνσταντινούπολης, όπως προέβλεπε ο θρησκευτικός νόμος, η πόλη παραδόθηκε στους μαχητές. Οι σφαγές και οι λεηλασίες διήρκεσαν τρεις ολόκληρες μέρες.

Ο Μωάμεθ ανήγγειλε ότι από τότε και στο εξής πρωτεύουσα του Κράτους του θα είναι η Πόλη.

Οι συνέπειες

* Το πνεύμα του Βυζαντίου μεταφέρθηκε από τους λόγιούς του στη Δύση.
* Οι Οθωμανοί έκλεισαν τους δρόμους της Ανατολής, ωθώντας τους Ευρωπαίους στις μεγάλες γεωγραφικές ανακαλύψεις προς άλλα μέρη.
* Οι Έλληνες σταδιακά άρχισαν να ελπίζουν για την αποτίναξη του οθωμανικού ζυγού.

Η βυζαντινή πνευματική κληρονομιά

Οι Ρώσοι θεώρησαν ότι ήταν κληρονόμοι της βυζαντινής πολιτικής και πνευματικής παράδοσης. Η Μόσχα θεωρούνταν η Τρίτη Ρώμη.

Οι Ορθόδοξοι βαλκανικοί λαοί επηρεάστηκαν βαθιά από το βυζαντινό πολιτισμό και διατήρησαν την πνευματική τους ταυτότητα στα χρόνια της Τουρκοκρατίας.

Συνολική προσφορά του Βυζαντίου

* Η Βυζαντινή Αυτοκρατορία διέσωσε τον ευρωπαϊκό πολιτισμό από τις αραβικές κατακτήσεις τον 7ο και 8ο αι.
* Ανέπτυξε πρωτότυπη τέχνη που επηρέασε την προαναγεννησιακή τέχνη (στη Δύση) και την οθωμανική αρχιτεκτονική παράδοση (στην Ανατολή).
* Τελειοποίησε τον τρόπο οργάνωσης του κράτους. Το Βυζαντινό Κράτος επηρέασε τα μεσαιωνικά βαλκανικά κράτη, τη Ρωσία και το Οθωμανικό Κράτος.
* Καλλιεργήθηκαν νέα γραμματειακά είδη (χρονογραφία, λειτουργική ποίηση).
* Αναπτύχθηκαν η νομική και οι θετικές επιστήμες.
* Διαμορφώθηκαν η θρησκευτική μουσική, ο μοναστισμός (η τάση απόσυρσης από τα εγκόσμια μέσω της ίδρυσης μοναστηριών) και οι ανθρωπιστικές σπουδές.