**ΚΕΦΑΛΑΙΟ VΙ: Η ΜΕΣΑΙΩΝΙΚΗ ΕΥΡΩΠΗ**

**Η ΕΞΕΛΙΞΗ ΤΗΣ ΜΕΣΑΙΩΝΙΚΗΣ ΕΥΡΩΠΗΣ ΜΕΤΑ ΤΗ ΜΕΤΑΝΑΣΤΕΥΣΗ ΤΩΝ ΛΑΩΝ (5oς-10oς αι.)**

**2. Ο Καρλομάγνος (768-814) και η εποχή του**

**Ιστορικοί όροι**

**Συνθήκη του Βερντέν**: με την περίφημη αυτή συνθήκη του 843 διαιρέθηκε η Αυτοκρατορία του Καρλομάγνου από τους διαδόχους του σε τρία τμήματα (αντιστοιχούν περίπου στη σημερινή Γερμανία, στη σημερινή Γαλλία και στα εδάφη που περιλαμβάνουν το σημερινό Βέλγιο, την Ελβετία και την κεντρική Ιταλία ωc τη Ρώμη) δημιουργώντας τις βάσεις για τη συγκρότηση των νεότερων ευρωπαϊκών κρατών.

**Μαγυάροι**: οι Ούγγροι, οι οποίοι κατοικούσαν στις στέπες της Ανατολικής Ευρώπης από όπου μετανάστευσαν τον 9ο αι. στη λεκάνη των Καρπαθίων

**Καρολίδεια Αναγέννηση**: περίοδος αναγέννησης των γραμμάτων και των τεχνών κατά τη διάρκεια της βασιλείας του Καρλομάγνου και των διαδόχων του. Σε μεγάλο βαθμό ενισχύθηκε από τον ίδιο τον αυτοκράτορα, ο οποίος κατανόησε την ανάγκη μορφωμένων στελεχών για το διοικητικό μηχανισμό του Κράτους του.

**Αιξ-Λα Σαπέλ**: πρόκειται για τη σημερινή πόλη της Γερμανίας Ααχεν, την οποία ο Καρλομάγνος όρισε πρωτεύουσα της Αυτοκρατορίας του, μολονότι θα περίμενε κανείς να διατηρήσει ως πρωτεύουσα τη Ρώμη για να τονίζει τη συνέχεια της Ρωμαϊκής Αυτοκρατορίας

**οικονομική ανάκαμψη**: η άνοδος της οικονομίας έπειτα από μια περίοδο οικονομικής κρίσης

**Ανακτορική Ακαδημία**: ένα είδος ανώτερης σχολής που ίδρυσε ο Καρλομάγνος στην πρωτεύουσά του, με στόχο την καλλιέργεια των γραμμάτων και την εκ­παίδευση στελεχών για τον κρατικό μηχανισμό

**καρολίδεια γραφή**: μια ευανάγνωστη μικρογράμματη γραφή, την οποία χρησιμοποιούσαν οι αντιγραφείς βιβλίων στην Ανακτορική Ακαδημία που ίδρυσε ο Καρλομάγνος

**Επισημάνσεις**

Ο Καρλομάγνος επιχείρησε με βίαια μέσα να ενώσει τη χριστιανική Δυτική Ευρώπη.

Ο πάπας έχρισε τον Καρλομάγνο αυτοκράτορα για να εξασφαλίσει την υποστήριξή του σε μια εποχή που η δυνατότητα λήψης βοήθειας από το Βυζάντιο ήταν δύσκολη.

Ο Καρλομάγνος επέβαλε την καλλιέργεια των γραμμάτων, επειδή χρειαζόταν μορφωμένους υπαλλήλους για το διοικητικό μηχανισμό του Κράτους του, όπως για την οργάνωση των φορολογικών και των στρατολογικών αρχείων του.

Ο Καρλομάγνος πέτυχε την πολιτιστική ενοποίηση της Ευρώπης, καθώς συγκέντρωσε πλήθος σημαντικών ανθρώπων του πνεύματος στο ανάκτορό του, ενώ στη συνέχεια το ανανεωτικό πνεύμα διαδόθηκε σε όλες τις κατευθύνσεις της Αυτοκρατορίας.

*Με το διαμελισμό της Αυτοκρατορίας του Καρλομάγνου από τους εγγονούς του τίθενται οι βάσεις της συγκρότησης των βασικών ευρωπαϊκών κρατών με τη μορφή που τα γνωρίζουμε σήμερα.*